שאלה: מרגיש שאין טעם בחיי: לכב הרב! אני בן 24, סיימתי ישיבה ולומד כרגע באוניברסיטה. רציתי לשאול את הרב שאלה כללית שכבר מציקה לי כ-8 שנים, וכמה ששאלתי ודיברתי עם רבנים לא קיבלתי תשובה מניחה את הדעת. אולי הרב ייתן לי קריאת כיוון. אני יודע שזו שאלה קשה, אך אם הרב יענה לי מה שהיה עונה לעצמו, זה כבר טוב. השאלה היא, בשביל מה אני חי? אפרט יותר: משך כל החיים אני עובר משלב לשלב וממסגרת למסגרת (בי"ס, תיכון, צבא ישיבה, לימודים, הקמת משפחה, עבודה וכו ). בתוך אותה מסגרת אני עסוק בעיקר בה, אין לי כ"כ רגעים פנויים לעצור ולחשוב קצת, מה אני עושה, לאן אני חותר. אך בעיקר בסוף שלב - כשמסתיים התיכון ישיבה צבא לימודים (יום עבודה), צצה ועולה השאלה, בשביל מה? יופי, סיימתי לימודים, נניח שיש לי עבודה מסודרת, הכל ר, נו אז מה? מה הלאה? לאן זה מקדם אותי? בשביל מה אני צריך את זה מלכתחילה? את האמת שאני חי את החיים שלי רק כי ככה כולם עושים וזו הדרך לחיות כאן בעולם, אך אין לי שום רצון פנימי ואמיתי באמת לחיות ולעשות כאן משהו, אני פשוט מרגיש רוב הזמן תחושה של ריקנות כזו, אין לי כלום בחיים, משהו שבשבילו שווה לחיות. בגלל זה גם אני לא מבין מדוע עלי להעריך את הורי שהביאו אותי לעולם (ודאי שאני מעריך אותם על כל שאר הדברים שעשו למעני), כאילו מה הייתי מפסיד אם לא הייתי חי? שלא יובן שאני לא נהנה בחיים, אבל בכל זאת, ההנאות הללו מתגמדות לעומת השאלות שהעליתי (לדעתי זה שאלה שאמורה להטריד רבים, אך לא כולם שמים לב אליה כי הם "זורמים" עם החיים, ולא מנסים לעצור לחשוב רגע על שאלות כאלו). חשבתי, אולי זה קשור גם לעובדה שאני עדיין לא נשוי, וזה גם מה שמוליד תחושה של ריקנות. אבל נדמה לי שנישואים לא יהוו פתרון, לא ראיתי שאנשים שנישאו השתנו חייהם באופן רציני מבחינה אישיותית ותודעתית (הרי השאלות שכתבתי באות מצד השכל יותר (וגם משפיעות על הרגש)), וגם אחרי שאתחתן, עם ההתרגלות לחיים החדשים, שוב יצוצו השאלות הללו. מצטער אם הארכתי מדי, אבל אולי אחרי הפירוט הזה הרב יבין מה אני מרגיש.
תשובה: ידידי. קראתי את דבריך בתשומת לב. ראשית אני רוצה שתדע שהשאלה ששאלת היא אחת השאלות היפות ביותר שאדם יכול לשאול את עצמו. חתולים ופילים אינם מטרידים את עצמם בשאלות אודות משמעות חייהם (עד כמה שידוע לי.), אלא רק האדם   ואם נתבונן בדבר נגלה שהשאלה הזו היא ביטוי לנשמה האלוקית שבנו. היא ההוכחה הטובה ביותר שנועדה לך שליחות בחיים, שכן אם שליחות כזו לא הייתה אז אין שום סיבה שלא היית מוצא סיפוק בהנאות חומריות בלבד, בדיוק כמו שלחתול לא חסר דבר, ולהבדיל   בדיוק כמו שתינוק עדיין אינו מבקש משמעות לחייו, כי המתנה הגדולה הזו של בקשת המשמעות עדיין לא יצאה אצלו לפועל. אולם כמו כל דבר עם עוצמה חזקה, גם השאלה מהי משמעות החיים יכולה להיות מנוף אדיר לצמיחה, או מתכון בטוח ליאוש. הכל תלוי מה האדם בוחר לעשות איתה. ואסביר את דברי על ידי ההצעה הטובה שהצעת, שאענה לך מה שהייתי עונה לעצמי. למעשה ההצעה שהיצעת איננה הצעה תאורטית  היו בחיי פעמים שחשתי חוסר סיפוק מדברים מסויימים שהייתי רגיל לעשות, ואז אכן חשתי עד כמה בקלות התחושה הזו יכולה להיות הרסנית. בפועל תחושה זו הביאה אותי לומר לעצמי   נניח שאיני נמצא כעת בשום מסגרת, ואיני מחוייב לשום דבר חיצוני. מה אני יכול לתת לעולם? איזו סוג עשייה ימלא אותי בסיפוק אמיתי (בניגוד להנאה גשמית שחולפת כלעומת שבאה)? במסגרת חיי הנוכחית, מה בדיוק חסר לי? אם הכיוון לא ברור לי אז אכן עלי להגדיר אותו לעצמי. אם אני חש שהמסגרות הקיימות אינן משרתות את הכיוון שאני רוצה אותו, אין צורך לחשוש משינוי. כמובן לא תמיד מדובר על שינוי מערכתי, לפעמים מדובר על שינוי בהיבט מסוים או אפילו שינוי תודעתי 'בלבד'. השאלות הללו הן שאלות שלא תמיד קל לענות עליהן לבד, ואולי זו הסיבה לכך שכבר שנים רבות אתה חש שאינך מתקדם. לכן אני מציע שתבחר לעשות מעשה שיקדם אותך ולא תישאר זמן כה ממושך רק במחשבות. כיון שאיני מכיר אותך באופן אישי, אוכל להציע שתי הצעות: הצעה אחת היא ללמוד אימון יהודי. יש היום כמה מכונים טובים שמטרתם היא בדיוק הנקודה הזו   להביא אנשים למקום בו יש יעוד ברור לחייהם. לא מדובר בהמצאת הגלגל, אלא רק בחשיפת היעוד שגנוז כבר בתוכנו וקיומו הוא הסיבה לכך שכאשר היעוד אינו מתמלא אנו חשים חוסר סיפוק. חשוב לזכור עוד שבכל שליח יש מכוחו של המשלח. אם ה' שלח אותנו לעולם למטרה מסוימת, סימן שהוא גם נתן לנו את הכוחות לכך. הצעה שניה   שאינה במקום הראשונה   היא לדבר ישירות פנים אל פנים וכך יתכן שאוכל להוסיף דברים מעבר למה שכתבתי. זכור כי הרבה אנשים היו במצב בו אתה נמצא, ועל ידי כוח רצון חזק ופעולה מתאימה   חוללו הרבה מהפכות בחיים. הדבר שהניע הרבה פרוייקטים גדולים שקיימים בעולם הוא בדיוק אותה תחושה שאתה מתאר, שהביאה אנשים לעצור ולבחור. בהצלחה, ואתה מוזמן לעדכן אותי אם הדברים היו לתועלת.